Fernando Namora

**Fernando Namora** —Fernando Gonçalves Namora— (1919-1989) hue un escreviol portugués, natural de Condeixa-a-Nova. Ena Nuversidá de Coímbra, estudió Medicina, que exerció ena su tierra natal i enas regionis dela Beira Baixa i Alentejo. Hue el autor duna estensa obra, que fue delas más divulgás i traducias enas décadas de 1970 e 1980. Dessiti un istiuto col su nombi ena su ciá natal Condeixa-a-Nova.

Hue propuestu pal Premio Nobel dela Literatura, pola Academia das Ciências de Lisboa i pol PEN Clube.

Espernó el 31 de heneru de 1989 siendu aterrau nel llamau Talhão dos Artistas del Cemitério dos Prazeres, em Lisboa.

## Trayetoria

Debutó ena literatura con *Relevos* (1938), libru de poesía ondi se notan las enfluencias del famosu grupu Presença. Ya el mesmu añu, publicó la novela *As Sete Partidas do Mundo*, que fue galardonaá col premiu Almeida Garrett, ondi se prencipia a esbozal su encuentru col neorealismu entavia más patenti tres añus endispués cola poesía de *Terra* nel Novo Cancioneiro.

Su obra evolucionó nel sentíu dela maduración estética del Neo-Realismu, lo que lo conduju a un caminu más pressonal. Sin desdeñal el análisis social, los sus testus se vierun marcaus ca vezi más por aspeutus picariscus, observacionis naturalistas i ciertu essistencialismu. Ellu reconocía quel su arti es un modu de descubrimientu i apropiación del mundu, assín cumu una catarsis que alivia las tensionis. Pos Fernando Namora fue un escrebiol dotau duna profunda capaciá d’análisis psicológicu, a la que se ligó un lenguaji de gran carga poética. Escribió, amás d’obras poéticas i novelas, cuentus, memorias e impresionis de viaji.

Algunus estudiosus dividin la su creación novelística, no sin simplificacionis, en tres momentus diferentis: 
*(1) el *ciclo rural*, compuestu d’obras cumu *A Noite e a Madrugada* i *O Trigo e o Joio*; 
*(2) el *ciclo urbanu*, frutu del cambiu del méicu del meyu rural al urbanu, marcau por las novelas *O Homem Disfarçado* i *Domingo à Tarde*; 
*(3) los *cuadernos de un escritor*, enfluíus por los viahis del autol a otrus paísis, cumu la poesía de *Marketing* i las reflexionis de *Jornal sem Data* (1988). *Os Clandestinos* (1972), novela sobri la política subterránea d’entoncís, i *Río Triste* (1982), que descrebi la burguesía dantis dela caía del salazarismu, dan muestras de sus inquietudis civilis.

Amás delos librus mencionaus, publicó más poesía: *Mar de Sargaços* (1940) i *Marketing* (1969). Su producción poética sería compendiá en 1959, baxu el títulu de *As Frias Madrugadas*.

La novela *Domingo à Tarde* fue adaptá al cini en 1966 por António de Macedo. El libru *Retalhos da Vida de um Médico* fue adaptau al cini por Jorge Brum do Canto (1962), amás de sel producía una serii de televisión sobri él por Artur Ramos i Jaime Silva (1979-1980).

## Obra

### Romancis

**Fogo na Noite Escura* (1943)
**Casa da Malta* (1945)
**As Minas de S. Francisco* (1946)
**Retalhos da Vida de um Médico* (1949 i 1963)
**A Noite e a Madrugada* (1950)
**O Trigo e o Joio* (1954)
**O Homem Disfarçado* (1957)
**Cidade Solitária* (1959)
**Domingo à Tarde* (1961), Premiu José Lins do Rego
**Os Clandestinos*  (1972)
**Rio Triste* (1982)

### Puesía

**Relevos* (1938)
**Mar de Sargaços* (1940)
**Marketing* (1969)

### Memorias, viah¡jis, crítica

**Diálogo em Setembro* (1966)
**Um Sino na Montanha* (1970)
**Os Adoradores do Sol* (1972)
**Estamos no Vento* (1974)
**A Nave de Pedra* (1975)
**Cavalgada Cinzenta* (1977)
**Sentados na Relva* (1986).

## Traducionis

**La noche y la madrugada*, Marte, 1956
**Escenas de la vida de un médico*, Noguer, 1976
**La llanura de fuego*, Noguer, Círculo de lectores, 1972
**Nuevas escenas de la vida de un médico*, Narcea, 1971
**Los clandestinos*, Seix-Barral, 1973
**Fuego en la noche oscura*, Seix-Barral, 1973
**Domingo por la tarde*, Espasa, 1978
**El río triste*, Noguer, 1984.

## Referencias

Antonio José SARAIVA, *Breve hª de la literatura portuguesa*, Istmo, 1971.
Fernando NAMORA, *Encontros*, Europa-América, 1998, libru d’entrevistas